ŠILUTĖS PAMARIO PROGIMNAZIJOS PASTATO, ESANČIO ŽALGIRIO G. 16, ŠILUTĖJE, FASADO REMONTO DARBAI 
TECHNINĖ SPECIFIKACIJA

1. Pirkimo objektas: Šilutės Pamario progimnazijos pastato, esančio Žalgirio g. 16, Šilutėje, fasado remonto darbai.
2. Perkančioji organizacija/Užsakovas: Šilutės rajono savivaldybės administracija, įmonės kodas 188723322, LT-99133 Šilutė, Dariaus ir Girėno g. 1.
3. Statybos vieta: Žalgirio g. 16, Šilutė.
4. Finansavimo šaltinis: Šilutės rajono savivaldybės biudžeto lėšos.
5. Darbų apimtys: 
5.1. Šiuo pirkimu yra numatoma įsigyti Šilutės Pamario progimnazijos langų ir lauko durų keitimo, stogo, išorės sienų bei cokolio apšiltinimo darbus.
6. Darbų apimtys: 
Rangos darbai vykdomi pasiruošiant statybvietę, suderinant darbų vykdymo eigą (gaunant užsakovo pritarimą ir perimant statybvietę) bei pranešus apie statybos darbų pradžią. Vykdant darbus turi būti atsižvelgiama į tai, kad darbai gali būti vykdomi ne tik moksleivių atostogų metu, bet ir mokslo metų periodu (vykstant pamokoms), todėl rangovas turi vykdyti darbus kuo mažiau trikdydamas mokymosi procesą bei nuolatos derinant savo darbų eigą su mokyklos administracija ar užsakovo atstovu. Darbai vykdomi pagal UAB „Nemuno deltos projektai“ parengtą „mokyklos pastato, kurio unikalus Nr. 8898-1002-1027, Šilutės r. sav., Šilutės m., Žalgirio g. 16, atnaujinimo (modernizavimo) projekto“ Nr. NDP-14.876 (techninio darbo projekto) A laidos sprendinius (toliau – Projektas). Šiuo pirkimu nėra įsigyjami vidaus apdailos ar kiti specialiųjų darbų grupei priklausantys vidaus inžinerinių sistemų darbai. Atkreiptinas dėmesys į tai, kad tiek vykdant rangos darbus, tiek po jų atlikimo, mokykla turi turėti galimybę pilnai funkcionuoti, t. y. atitikti visus Projekte keltus reikalavimus darbų atlikimui bei higienos normoms (taikomoms vykdytų darbų apimtyje).
6.1.  Stogo remontas:
Atkreipiamas dėmesys į tai, kad šiuo metu ant stogo sumontuotos saulės baterijos, kurių nukėlimas ir montavimas turi būti atliekamas Rangovo (be papildomo apmokėjimo). Dėl saulės baterijų pažeidimo demontavimo/montavimo metu atsako rangovas. Darbus stogo šiltinimo dalyje vykdyti pagal Projekte numatytus reikalavimus (įskaitant esamų vėdinimo įrenginių (arba būsimų vėdinimo įrenginių) demontavimą/montavimą pagal Projekto sprendinius). Nuvalomos šiukšlės bei kerpės. Atliekami stogo remonto darbai pagal Projekte numatytus sprendinius ir reikalavimus. Visi neįvertinti, tačiau pagrįstai laikytini su stogo apšiltinimu susiję darbai (įlajų, kaminėlių įrengimas, nuolydžių formavimas ir pan.) yra rangovo atsakomybė ir atliekami be papildomo apmokėjimo. Stogo remonto darbų apimtyje numatomi lietaus nuvedimo sistemos įrengimo darbai pagal Projektą (neįskaitant lauko lietaus nuotekų tinklų dalies sprendinių įgyvendinimo, tačiau įrengiant atitinkamas jungtis tolimesniam vykdymui bei užtikrinant bendrą lietaus nuotekų sistemos darbą).
6.2.  Langų ir durų keitimas:
Demontuojami seni langai, kur reikia pramušamos angos betoninėse konstrukcijose. Sumontuojami nauji langai. Pakeičiamos visos (numatytos Projekte) lauko durys, kur reikia apatinė lango dalis turi būti iš saugaus smūgiams atsparaus stiklo. Vidaus langų apdaila šiuo pirkimu nėra atkuriama (tačiau demontuojant/montuojant esama apdaila turi būti maksimaliai saugoma. Pažeidus vidaus apdailą daugiau nei to reikalauja technologiniai demontavimo/montavimo procesai, apdaila atkuriama rangovo sąskaita. Prieš gaminant ar užsakant langus ir duris rangovas privalomai turi gauti užsakovo patvirtinimą. 
6.3.  Sienų ir cokolio remontas:
Paruošiami paviršiai, išardomi Projekte numatytų sprendinių įgyvendinimui trukdantys elementai, statinio konstrukcijos. Darbai vykdomi pagal jiems taikomus technologinius procesus bei Projekto sprendinius. Darbų (mokyklos) teritorijoje turi būti laikomasi darbų saugos reikalavimų. Teritorija aptveriama taip, kad į ją negalėtų patekti neautorizuoti asmenys, tarp jų ir moksleiviai (įskaitant įspėjamuosius ženklus ir užrašus). Perėmus statybvietę, už aplinkinių saugumą atsakingu tampa rangovas. Šioje darbų apimtyje taip pat numatomas panduso įrengimas, cokolio ir pamato šiltinimas, vidaus sienų (tarp šildomų ir nešildomų patalpų rūsyje), rūsio perdangos (lubų) šiltinimo, šviesduobės, sienų šiltinimo įrengimas.   

7.  Gaminiai ir medžiagos:
Visi gaminiai, įranga, medžiagos ir pan. turi atitikti galiojančiu standartus ir turi būti nauji. Visiems nukrypimams nuo specifikacijos turi būti gautas Perkančiosios organizacijos sutikimas. Visos medžiagos ir gaminiai turi būti pateikti su: 
- gamintojo rekvizitais firmos atpažinimo ženklu;
- specifikacija;
- nuoroda, kam skiriama;
- pagaminimo data ir kita.
Perkančioji organizacija turi teisę atmesti medžiagą ar įrangą, be jokių papildomų išlaidų sau, jei ji neatitinka specifikacijos reikalavimų. Tokiu atveju rangovas turi pateikti kitas medžiagas ir įrenginius, kurie atitinka specifikaciją.
Rangovas užtikrina, kad visa jo pateikta įranga be struktūrinių pakeitimų gali būti sumontuota techniniuose dokumentuose nurodytuose sprendiniuose. Draudžiama naudoti medžiagas, kuriu sudėtyje yra asbesto, kancerogenu, polifluorangliavandenių, švino, taip pat kadmio, chromo, gyvsidabrio ir nikelio druskų bei kitų sveikatai kenksmingų medžiagų.

8. Darbų organizavimas ir sauga:
Rangovas yra atsakingas už visas saugaus darbo priemones. Nuo pat pradžios iki darbų pabaigos. Rangovas turi vadovautis, laikytis ir užtikrinti saugaus darbo sąlygas, kad neįvyktų nelaimingas atsitikimas.
Rangovas, vykdydamas statybos darbus turi vadovautis Darboviečių įrengimo statybvietėse nuostatais, Darbo įrenginių naudojimo bendraisiais nuostatais, Darbuotojų aprūpinimo asmeninėmis apsauginėmis priemonėmis nuostatais, Saugos ir sveikatos apsaugos ženklų naudojimo nuostatais, Saugos ir sveikatos taisyklėmis statyboje, Higienos normomis ir statybos darbų technologijos projektų sprendiniais ir kitais galiojančiais teisės aktais bei taikytinais dokumentais.
Visi rangovo ir subrangovo darbuotojai turi būti nustatyta tvarka pasitikrinę sveikata ir pripažinti tinkamais dirbti statybose, žinoti saugaus elgesio statybos aikštelėje taisykles. Rangovas turi įgyvendinti saugaus darbo principus savo vykdomiems darbams. Visi rangovo naujai samdomi dirbantieji turi būti apmokomi ir instruktuojami dėl saugumo priemonių, galimų potencialių pavojų, statybos darbų specifikos, pirmosios pagalbos veiksmų ir priešgaisrinės saugos reikalavimų. Rangovas turi pildyti saugaus darbo instruktavimo žurnalą ir visi dirbantieji objekte turi pasirašyti šiame žurnale.
Rangovas taip pat turi laikytis perkančiosios organizacijos darbų saugos nurodymų statybos objekto teritorijoje. 
Statybos aikštelės lankytojai turi būti tinkamai instruktuoti dėl saugumo priemonių, galimų potencialių pavojų, statybos darbų specifikos, pirmosios pagalbos veiksmų ir priešgaisrinės saugos reikalavimų.
Tinkamas aptvėrimas bei kiti laikini darbai užtikrinantys saugu darbą turi būti įskaičiuoti į rangovo finansinį pasiūlymą. Jei atsitiks taip, kad darbų metu atsiras nuostolių, visas pasekmes rangovas turės dengti savo sąskaita ar savo tam numatytomis priemonėmis.
Rangovas vykdydamas sutartinius įsipareigojimus privalės vadovautis Lietuvos Respublikoje galiojančiais įstatymais, vyriausybiniais nutarimais, statybiniais techniniais reglamentais, statybos normomis, ministerijų taisyklėmis, įsakymais, nurodymais, statybos rekomendacijomis, standartais.
Darbams atlikti naudojamos medžiagos ir mechanizmai turi atitikti Lietuvos Respublikoje galiojančius standartus. Visos medžiagos bei montuojami įrenginiai privalo būti nauji.
Statybos produktai privalo turėti atitikties deklaracijas (gamintojo techniniai dokumentai arba kiti lygiaverčiai įrodymai).
Atsižvelgiant į tai, kad darbų kiekiai yra orientaciniai rangovas privalo pats įvertinti realius medžiagų ir darbų kiekius ir už juos atsakyti. Techninėje specifikacijoje nurodyti darbai turi būti įvertinti kompleksiškai, kartu su visais palydinčiais darbais, įvertinant papildomus elementus. Visi darbai, kurie gali būti pagrįstai laikomi būtinais Darbų atlikimui, turės būti atlikti be papildomo apmokėjimo nepriklausomai nuo to, ar jie yra apibūdinti pirkimo dokumentuose ar ne. 
Rangovams nėra leidžiama pateikti alternatyvių pasiūlymų.

